《续感兴二十五首 其十五》
宋代·方一夔

瞿昙未生世，摩诘果谁宗。问答了不语，不立文字工。

开流荡千古，一雌和群雄。挥斤纷万变，动寂不离空。

镜坏光不灭，回转如轮风。有能诘其迹，推入滉瀁中。

以此连环入，合散常无穷。愚者诱罪福，高者超神通。

孔孟久不作，谁能扫其踪。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。